
Informācija medijiem
2026. gada 8. oktobrī 


15. oktobrī Tautas frontes muzejā pasākums Snipa un Īvāna pirms 40 gadiem publicētā Daugavas aizstāvības raksta atcerei

15. oktobrī plkst. 17.00 LNVM Tautas frontes muzejs (Vecpilsētas ielā 13/15) aicina uz pasākumu “Par Daugavas likteni domājot”. Tas veltīts 1986. gada 17. oktobrī laikrakstā “Literatūra un Māksla” vēl padomju okupācijas cenzūras apstākļos publicētajam Daiņa Īvāna un Artūra Snipa (1949-2020) rakstam ar tādu pašu nosaukumu un tā vietai sabiedrības kolektīvajā atmiņā. 

Pasākumā piedalīsies publicists Dainis Īvāns, fotogrāfs Andrejs Grants – rakstam pievienotā fotomateriāla autors, entomologs Arvīds Barševskis un rakstniece Inese Zandere. Tiks pārrunāti raksta tapšanas apstākļi, laikmeta konteksts, spriests arī par to, kā toreiz izskanējušās bažas un idejas par Latvijas nākotni atbalsojas šodienā, un par atmiņu, fotogrāfiju, kino un personiskās pieredzes lomu vēsturiskās apziņas veidošanā.

Raksts “Par Daugavas likteni domājot” okupētajā Latvijā latviešu sabiedrībā izraisīja sprādzienam līdzīgu efektu un kļuva par pagrieziena punktu arī turpmākajos Atmodas procesos. Diskusija par Daugavas nākotni pārauga plašākā sarunā par Latvijas dabu un vidi, par sabiedrības atbildību un tiesībām pašiem lemt par savas zemes nākotni. Par to, kādu Latviju mēs vēlamies saglabāt un kādu nākotni veidot. Raksta izraisītā sabiedrības protesta rezultātā plānotā Daugavpils hidroelektrostacijas celtniecība tika apstādināta un latviešu likteņupes Daugavas gleznainie loki izglābti no pazudināšanas. 

Pasākumā apmeklētājiem būs iespēja noskatīties fragmentus no režisora Romualda Pipara dokumentālās filmas “Demokrātijas stunda”, kā arī 2020. gada videoierakstu ar Daiņa Īvāna un Artūra Snipa sarunu. 

Apmeklētāji aicināti līdzi ņemt groziņu ar cienastu. Sarunas un atmiņu stāstījumi turpināsies pie kafijas tases arī pēc pasākuma.
Norise tiks filmēta un publicēta muzeja Facebook lapā https://www.facebook.com/LNVMTautasfrontesmuzejs/

Pasākumos Tautas frontes muzejā iespējama fotografēšana un filmēšana muzeja darbības popularizēšanas nolūkos. Ja iebilstat pret to, ka tiekat fotografēts un filmēts, aicinām pirms pasākuma vērsties muzeja infocentrā.

Attēlos: Pie Slutišķu sādžas un tās apkārtnē (netālu no Krāslavas). No kreisās Artūrs Snips un Dainis Īvāns. 1986. gada vasara. Fotogrāfs Andrejs Grants. 


Kontaktpersona: 
Anna Zeibārte
Latvijas Nacionālā vēstures muzeja
Tautas frontes muzeja nodaļas vadītāja
Tālr. 67224502, 20260774
e-pasts: anna.zeibarte@lnvm.gov.lv

https://x.com/frontes_muzejs
https://www.facebook.com/LNVMTautasfrontesmuzejs/ 
https://www.instagram.com/lnvmtautasfrontesmuzejs/ 

LATVIJAS NACIONĀLAIS VĒSTURES MUZEJS (LNVM)
ir trešais vecākais muzejs Latvijā un vienīgais Latvijas vēstures muzejs pasaulē. LNVM ir kļuvis par lielāko latviešu tautas muzejisko vērtību krātuvi – tā kolekcijās ir vairāk nekā miljons priekšmetu: arheoloģiskajos izrakumos iegūtas senlietas, rotu un monētu depozīti, tautastērpi, tradicionālie darbarīki, tautas lietišķās mākslas darinājumi, sadzīves priekšmeti, fotogrāfijas, dokumenti, kartes, gravīras, gleznas un citas Latvijas vēstures liecības.
Muzeja misija ir Latvijas valsts un tautas interesēs vākt, saglabāt, pētīt un popularizēt Latvijas un pasaules garīgās un materiālās kultūras liecības no vissenākajiem laikiem līdz mūsdienām, kam ir arheoloģijas, etnogrāfijas, numismātikas, vēstures vai mākslas vēstures nozīme.
Muzeja kolekciju pirmsākumi datējami ar 1869. gadā nodibināto Rīgas Latviešu biedrības Zinību komisiju un tās sākto etnogrāfisko vērtību vākšanu, kas rezultējās Latviešu muzejā. 1920. gada februārī to pārņēma jaunā Latvijas valsts, lai turpinātu attīstīt kā nacionāla mēroga kultūras un atmiņas institūciju ar nosaukumu Latvijas Etnogrāfiskais muzejs, ko 1924. gadā pārdēvēja par Valsts Vēsturisko muzeju.
Kopš 1920. gada muzejs atradies Rīgas pilī, izņemot laikposmu no 2013. līdz 2024. gadam, kad tika renovētas pils telpas. Muzejs atgriezies Rīgas pilī, bet tā krājums, administrācija un speciālisti izvietoti Muzeju krātuvē Pulka ielā 8.
Latvijas Nacionālais vēstures muzejs ir nozīmīgs pētnieciskais centrs un aktīvs Latvijas vēstures un kultūras popularizētājs. Muzeju raksturo liela krājuma, pētniecības tēmu, izstāžu un izglītības programmu daudzveidība – tas veic pētniecisko darbu, organizē konferences un seminārus, veido ceļojošās izstādes, sadarbojas ar Latvijas skolām, iestādēm, izdod rakstu krājumus un citas publikācijas. Latvijas Nacionālā vēstures muzeja nodaļas ir Dauderi un Tautas frontes muzejs.

